
Φιέστα του Υπουργείου Παιδείας για την παρουσίαση του «εθνικού διαλόγου» 
Να τους την χαλάσουμε! Όλες και όλοι στο Ωδείο Αθηνών την Τετάρτη 2/9 στις 5μμ

Στις 2 Σεπτέμβρη δίνουμε μαχητική απάντηση στο αντιεκπαιδευτικό όραμα κυβέρνησης και υπουργού παιδείας, Ζαχαράκη!
Η δημόσια εκπαίδευση δεν πωλείται! Η γνώση δεν είναι εμπόρευμα, οι μαθητές/τριες μας δεν είναι προϊόντα κι οι εκπαιδευτικοί δεν είμαστε ντιλερ!
Κάτω τα χέρια από το δημόσιο σχολείο!
Καλούμε εκπαιδευτικούς, γονείς και μαθητές σε κινητοποίηση την ημέρα παρουσίασης του «εθνικού διαλόγου»! Να τους χαλάσουμε την φιέστα!
Την Τετάρτη  2 Σεπτεμβρίου  η υπουργός Παιδείας  Σοφία  Ζαχαράκη  θα παρουσιάσει τα μέχρι τώρα αποτελέσματα του «Εθνικού Διαλόγου» για την Παιδεία που έχει ξεκινήσει από τον Φεβρουάριο,  σε ειδική εκδήλωση στο Ωδείο Αθηνών.  Με την έναρξη της νέας σχολικής χρονιάς, η κυβέρνηση θέλει να παρουσιάσει «το όραμά της για το Νέο Σχολείο» με μια μεγάλη φιέστα,  όπου πίσω από μεγαλοστομίες και κούφιες διακηρύξεις θα προσπαθήσει να κρύψει το πραγματικό  «όραμα» - όχι μόνο της κυβέρνησης της ΝΔ αλλά συνολικά του κεφαλαίου και των εκφραστών του - για το δημόσιο σχολείο και την εκπαίδευση. Τα 600.000 ευρώ που προβλέπονται για την υλοποίηση του «διαλόγου» κάπως πρέπει να πιάσουν τόπο… Χαρακτηριστική είναι η συμμετοχή στην παρουσίαση της 2ης Σεπτέμβρη εκπροσώπου του ΟΟΣΑ και του εθνικού συντονιστή της PISA που δίνουν το στίγμα ότι για ακόμα μια φορά οι επιταγές της ΕΕ και του ΟΟΣΑ είναι που βαρούν το ντέφι γύρω από τα όσα συμβαίνουν στην χώρα μας στην εκπαίδευση.
Οι δηλώσεις της υπουργού Παιδείας με αφορμή την ανακοίνωση της φιέστας μόνο οργή μπορούν να προκαλούν.  Είναι προκλητικό να μιλά η κυβέρνηση και το Υπουργείο Παιδείας για «κριτική σκέψη, κοινωνική ευθύνη και ενεργό συμμετοχή στα κοινά», όταν σε κάθε επίπεδο η πολιτική της κινείται στην εντελώς αντίθετη κατεύθυνση. Είναι προκλητικό να μιλά για το σχολείο «ως χώρο διαμόρφωσης ολοκληρωμένων προσωπικοτήτων και όχι μόνο ως μηχανισμού μετάδοσης γνώσεων», όταν κάνει το κάθε τι για να προσπαθήσει να διαμορφώσει και μέσω του σχολείου μια νεολαία πειθήνια, χειραγωγίσημη, τροφή για την πολεμική τους οικονομία, νεολαία που θα αποκτά δεξιότητες μιας χρήσης και όχι ολόπλευρη γνώση.
Εμείς ξέρουμε πολύ καλά πιο είναι το πραγματικό «όραμα» της κυβέρνησης και του κεφαλαίου για την εκπαίδευση:
Είναι η εμπορευματοποίηση και ιδιωτικοποίησή της, η κατηγοριοποίηση των σχολείων, η ταξική επιλογή του μαθητικού πληθυσμού, η μαζική στροφή στην κατάρτιση, η σκληρή αξιολόγηση εκπαιδευτικών και μαθητών. Είναι η ακόμα μεγαλύτερη εισβολή των επιχειρηματικών συμφερόντων μέσω και του «πολλαπλού βιβλίου». Είναι η δημιουργία ακόμα περισσότερων σχολείων «αριστείας» όπως τα πρότυπα και τα πειραματικά, σχολεία χορηγών και ιδιωτικοποίησης όπως τα Ωνάσεια,  τύποι σχολείων που εμβαθύνουν την ταξική επιλογή και την μορφωτική και κοινωνική περιθωριοποίηση των παιδιών των λαϊκών στρωμάτων. Και μαζί με αυτά αυταρχισμός, διώξεις και σκληρά πειθαρχικά δίκαια, απαραίτητα στοιχεία για την εφαρμογή αυτής της πολιτικής.
Ο «διάλογος» που έχει ξεκινήσει από τον Φεβρουάριο επικεντρώνεται στο θέμα της αναμόρφωσης του Λυκείου και της δημιουργίας Εθνικού Απολυτηρίου. Οι Πανελλαδικές μπαίνουν και στις τρεις τάξεις του Λυκείου, αφού για τη διαμόρφωση του Εθνικού Απολυτηρίου θα μετράει ο βαθμός και των τριών τάξεων,  με θέματα που θα προέρχονται αποκλειστικά από Τράπεζα Θεμάτων, με αυξημένο επίπεδο δυσκολίας, με εποπτεία των εξετάσεων από εξωτερικό σώμα αξιολογητών. Η ψηφιοποίηση των γραπτών και  η δημιουργία ηλεκτρονικού φακέλου που θα συνοδεύει τον μαθητή/ρια,  θα μετατρέψει  την εκπαιδευτική  διαδικασία σε ένα σκληρό σύστημα εξεταστικού ελέγχου.  Διαμορφώνεται μια ισχυρή εξεταστική λαιμητόμος για τη μεγάλη πλειοψηφία των μαθητών του Λυκείου που θα οδηγήσει στον ακόμα μεγαλύτερο ταξικό αποκλεισμό των μαθητών/τριών λαϊκών στρωμάτων.  Αν μέχρι τώρα η Τράπεζα Θεμάτων και η Ελάχιστη Βάση Εισαγωγής δυσκόλευαν πολύ την  πρόσβαση στην Τριτοβάθμια Εκπαίδευση  για μαθητές με των λαϊκών στρωμάτων,  με το Εθνικό Απολυτήριο και τις αλλαγές που αυτό θα φέρει στο Λύκειο η ολοκλήρωση του Λυκείου θα είναι δύσκολη ως ακατόρθωτη υπόθεση. Ένα μεγάλο κομμάτι που θα εγκαταλείπει θα είναι το δυναμικό που θα στελεχώσει τη μεταλυκειακή κατάρτιση.
Ο χαρακτήρας και ο προσανατολισμός αυτής της πολιτικής δεν είναι αντικείμενο καμιάς διαπραγμάτευσης και κανενός διαλόγου με τους εκπαιδευτικούς και τους υπόλοιπους εργαζόμενους. Η πολιτική της Ν.Δ εκφράζει με τον πιο καθαρό τρόπο το όραμα του κεφαλαίου για την εκπαίδευση – εμπόρευμα  και πάνω σ’ αυτόν τον προσανατολισμό  διαμορφώνεται κάθε επιμέρους μεταρρύθμιση  και κάθε πρόταση για το σχολείο.
Ο ρόλος του «εθνικού διαλόγου» δεν είναι ν’ αλλάξει τον χαρακτήρα της σημερινής εκπαιδευτικής πολιτικής αλλά μια προσπάθεια να κάμψει τις αντιδράσεις των εκπαιδευτικών, των γονιών και των μαθητών στους κυβερνητικούς σχεδιασμούς, να κατασκευάσει μια πλαστή συναίνεση που θα επιτρέψει το βάθεμα, την εμπέδωση, τη νομιμοποίηση  αυτής της πολιτικής στην κοινωνία. Έτσι κι αλλιώς, οι στόχοι και τα συμπεράσματα είναι προκαθορισμένα και προαποφασισμένα.
Ήδη όμως έχουμε πάρει μια γεύση για το πώς θα ξεκινήσει στην πραγματικότητα η νέα σχολική χρονιά: οι πρόσφατοι  διορισμοί για ακόμη μια φορά αποτελούν ψίχουλα μπροστά στις πραγματικές ανάγκες των σχολείων – φέτος η κυβέρνηση τους μείωσε στο μισό από τα προηγούμενα χρόνια.  Η πρόβλεψη για 30.000 αναπληρωτές στην α’ φάση τον Σεπτέμβριο, που θα αποτελούν το 80% των συνολικών προσλήψεων, σε συνδυασμό με τις αποχωρήσεις, κάνουν ολοφάνερο ότι η νέα σχολική χρονιά θα ξεκινήσει με περίπου 20.000 κενά. Με την ακρίβεια να εξανεμίζει τους πενιχρούς μισθούς μας, με την υποχρηματοδότηση των σχολείων να κάνει τη λειτουργία τους ακόμα πιο δύσκολη.
Όμως η κυβέρνηση δεν είναι ανίκητη!
Στη διάρκεια του καλοκαιριού είχαμε σημαντικές δικαστικές αποφάσεις όπως στην Ανατολική Μακεδονία  - Θράκη που αποτελούν τις πρώτες αποφάσεις των Πειθαρχικών Συμβουλίων για τις/τους διωκόμενες/ους απεργούς εκπαιδευτικούς και είναι απαλλακτικές. Ταυτόχρονα βγήκε απόφαση ακύρωσης καθαιρέσεων προϊσταμένων νηπιαγωγείων που συμμετείχαν στην απεργία – αποχή ενάντια στην αξιολόγηση στην Α’ Αθήνας καθώς και απαλλακτικές αποφάσεις για πειθαρχικά στην Τρίπολη. Σημαντική εξέλιξη είναι και το γεγονός ότι κηρύχθηκαν άκυρες , με απόφαση του Γ’ Τμήματος του Συμβουλίου της Επικρατείας, οι άδειες λειτουργίας τριών από τα ιδιωτικά «πανεπιστήμια» που είχαν εγκριθεί από την αρμόδια Αρχή για την έγκριση για της λειτουργίας τους. Φυσικά τα παραπάνω δεν θα γίνονταν αν δεν υπήρχε και η πίεση του κινήματος, οι σκληρές μάχες που δίνουμε όλα αυτά τα χρόνια. Αποτελούν νίκες δικαίωσης, χωρίς να σημαίνει ότι δεν συνεχίζεται η επίθεση από το Υπουργείο με ακόμα περισσότερη ένταση.
Δεν θα επιτρέψουμε στο Υπουργείο Παιδείας να δώσει τον τόνο για την έναρξη της σχολικής χρονιάς με φιέστες και ψέματα, με ψευδεπίγραφους «διαλόγους».
Πρέπει από την πρώτη μέρα να δώσουμε σαφές και αποφασιστικό μήνυμα στην κυβέρνηση: στον δικό τους «διάλογο» απαντάμε με αποφασιστικούς αγώνες διάρκειας,  με μαζικές Γενικές Συνελεύσεις των ΣΕΠΕ και των ΕΛΜΕ, με την δημιουργία κοινωνικού μετώπου, με συγκεντρώσεις, πανελλαδικά συλλαλητήρια και διαδηλώσεις σε όλη τη χώρα, με καταλήψεις και κινητοποιήσεις, με ένα μαχητικό σχέδιο αποφασιστικής αγωνιστικής-απεργιακής κλιμάκωσης.
Όλοι και όλες στη συγκέντρωση στο Ωδείο Αθηνών στις 2 Σεπτέμβρη στις 5μμ.
